CELEX: 32018D0881
Language: sk
Date: 2018-06-18 00:00:00
Title: Rozhodnutie Rady (EÚ) 2018/881 z 18. júna 2018, ktorým sa Komisia žiada, aby predložila štúdiu o možnostiach Únie preskúmať zistenia Výboru pre dodržiavanie Aarhuského dohovoru vo veci ACCC/C/2008/32, a ak sa to ukáže vhodné s ohľadom na výsledky štúdie, návrh nariadenia Európskeho parlamentu a Rady, ktorým sa mení nariadenie (ES) č. 1367/2006

19.6.2018   
            
            
               SK
            
            
               Úradný vestník Európskej únie
            
            
               L 155/6
            
         ROZHODNUTIE RADY (EÚ) 2018/881
   z 18. júna 2018,
   ktorým sa Komisia žiada, aby predložila štúdiu o možnostiach Únie preskúmať zistenia Výboru pre dodržiavanie Aarhuského dohovoru vo veci ACCC/C/2008/32, a ak sa to ukáže vhodné s ohľadom na výsledky štúdie, návrh nariadenia Európskeho parlamentu a Rady, ktorým sa mení nariadenie (ES) č. 1367/2006
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 241,
   so zreteľom na Medziinštitucionálnu dohodu z 13. apríla 2016 o lepšej tvorbe práva (1), a najmä na jej odsek 10 týkajúci sa uplatňovania článkov 225 a 241 ZFEÚ,
   keďže:
   
               (1)
            
            
               Dňa 17. februára 2005 bol v mene Európskeho spoločenstva rozhodnutím Rady 2005/370/ES (2) schválený Dohovor o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (3) (ďalej len „Aarhuský dohovor“). Aarhuský dohovor prispieva k dosiahnutiu cieľov politiky Únie v oblasti životného prostredia, ako je stanovené v článku 191 ZFEÚ.
            
         
               (2)
            
            
               Únia vykonala povinnosti vyplývajúce z Aarhuského dohovoru vo vzťahu k svojim inštitúciám a orgánom predovšetkým nariadením Európskeho parlamentu a Rady (ES) č. 1367/2006 (4).
            
         
               (3)
            
            
               V súlade s nekonfrontačným, mimosúdnym a konzultačným charakterom systému hodnotenia súladu, ktorý sa ustanovuje v článku 15 Aarhuského dohovoru, bol zriadený Výbor pre dodržiavanie Aarhuského dohovoru (ďalej len „výbor“). Výbor je zodpovedný za hodnotenie toho, či strany dodržiavajú Aarhuský dohovor.
            
         
               (4)
            
            
               Dňa 17. marca 2017 boli Únii doručené zistenia výboru vo veci ACCC/C/2008/32, pokiaľ ide o prístup k spravodlivosti na úrovni Únie (ďalej len „zistenia“). Výbor dospel v odseku 123 zistení k záveru, že dotknutá strana nie je v súlade s článkom 9 ods. 3 a 4 dohovoru, pokiaľ ide o prístup členov verejnosti k spravodlivosti, pretože ani nariadením o Aarhuskom dohovore, ani judikatúrou Súdneho dvora Európskej únie sa nevykonávajú povinnosti vyplývajúce z uvedených odsekov ani ich uvedené nariadenie a judikatúra nedodržiavajú. Na základe týchto zistení pripravila kancelária Aarhuského dohovoru návrh rozhodnutia VI/8f o dodržiavaní záväzkov dohovoru zo strany Európskej únie (ďalej len „návrh rozhodnutia VI/8f“).
            
         
               (5)
            
            
               Rada 17. júla 2017 prijala rozhodnutie(EU) 2017/1346 (5) o pozícii, ktorá sa má v mene Únie zaujať na šiestom zasadnutí zmluvných strán Aarhuského dohovoru, pokiaľ ide o návrh rozhodnutia VI/8f. Pozícia Únie spočívala v prijatí návrhu rozhodnutia VI/8f s prihliadnutím na niekoľké jeho zmeny k.
            
         
               (6)
            
            
               Na šiestom zasadnutí zmluvných strán Aarhuského dohovoru, ktoré sa konalo 14. septembra 2017 v Budve, Čierna Hora, sa okrem iného rokovalo o návrhu rozhodnutia VI/8f, návrhy Únie na jeho zmenu v súlade s rozhodnutím (EÚ) 2017/1346 však odsúhlasené neboli. Keďže sa nedosiahla dohoda, zasadnutie zmluvných strán Aarhuského dohovoru sa rozhodli odložiť rokovanie o tomto návrhu rozhodnutia na ďalšie riadne zasadnutie v roku 2021.
            
         
               (7)
            
            
               Vo vyhlásení z Budvy o environmentálnej demokracii pre našu udržateľnú budúcnosť, ktoré bolo prijaté aj na zasadnutí zmluvných strán Aarhuského dohovoru 14. septembra 2017, sa zmluvné strany a signatári Aarhuského dohovoru vyzývajú, aby zabezpečili účinný a rovnocenný prístup k spravodlivosti pre všetkých v súlade s požiadavkami Aarhuského dohovoru.
            
         
               (8)
            
            
               Európsky parlament prijal 15. a 16. novembra 2017 uznesenie o Akčnom pláne pre ľudí, prírodu a hospodárstvo a uznesenie o preskúmaní vykonávania environmentálnych právnych predpisov EÚ (EIR), v ktorých sa okrem iného Komisia vyzýva, aby predložila nový legislatívny návrh na preskúmanie nariadenia (ES) č. 1367/2006, s cieľom zohľadniť odporúčania výboru, pokiaľ ide o vec ACCC/C/2008/32.
            
         
               (9)
            
            
               Na šiestom zasadnutí zmluvných strán Aarhuského dohovoru vyjadrila Únia ochotu preskúmať spôsoby a prostriedky na dosiahnutie súladu s Aarhuským dohovorom spôsobom, ktorý je zlučiteľný so základnými zásadami právneho poriadku Únie a s jej systémom súdneho preskúmania. Únia by mala v tomto smere prijať konkrétne kroky tým, že požiada Komisiu, aby predložila štúdiu o možnostiach Únie preskúmať zistenia výboru vo veci ACCC/C/2008/32. Podľa všetkého je možné zmeniť nariadenie (ES) č. 1367/2006 tak, že sa systém súdneho preskúmania Únie nezmení, a to najmä rozšírením kategórie aktov Únie, v súvislosti s ktorou by bolo možné požiadať o vnútorné preskúmanie.
            
         
               (10)
            
            
               Únia aj naďalej plne podporuje dôležité ciele Aarhuského dohovoru,
            
         PRIJALA TOTO ROZHODNUTIE:
   Článok 1
   1.   Rada žiada Komisiu, aby do 30. septembra 2019 predložila štúdiu o možnostiach Únie preskúmať zistenia Výboru pre dodržiavanie Aarhuského dohovoru vo veci ACCC/C/2008/32 (ďalej len „štúdia“) s cieľom preskúmať spôsoby a prostriedky na dosiahnutie súladu s Aarhuským dohovorom spôsobom, ktorý je v súlade so základnými zásadami právneho poriadku Únie a s jej systémom súdneho preskúmania.
   2.   Štúdia sa má vzťahovať na právne a finančné dôsledky rôznych možností a na vplyv týchto rôznych možností na ľudské zdroje, pričom možnosti majú zahŕňať aj zmenu nariadenia (ES) č. 1367/2006.
   Článok 2
   1.   Rada žiada Komisiu, aby do 30. septembra 2020, ak sa to ukáže vhodné s ohľadom na výsledky štúdie, predložila návrh nariadenia Európskeho parlamentu a Rady, ktorým sa mení nariadenie (ES) č. 1367/2006, alebo v opačnom prípade aby informovala Radu o iných opatreniach, ktoré sa vyžadujú nadväzne na túto štúdiu.
   2.   V súlade s bežnou praxou Rada žiada Komisiu, aby zabezpečila, že k návrhu bude pripojené posúdenie vplyvu.
   Článok 3
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   
      V Luxemburgu 18. júna 2018
      
         
            Za Radu
         
         
            predseda
         
         R. PORODZANOV
      
   
   
      (1)  Ú. v. EÚ L 123, 12.5.2016, s. 1.
   
      (2)  Rozhodnutie Rady 2005/370/ES zo 17. februára 2005 o uzavretí v mene Európskeho spoločenstva Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (Ú. v. EÚ L 124, 17.5.2005, s. 1).
   
      (3)  Ú. v. EÚ L 124, 17.5.2005, s. 4.
   
      (4)  Nariadenie Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (Ú. v. EÚ L 264, 25.9.2006, s. 13).
   
      (5)  Rozhodnutie Rady (EÚ) 2017/1346 zo 17. júla 2017 o pozícii, ktorá sa má v mene Európskej únie prijať na šiestom zasadnutí zmluvných strán Aarhuského dohovoru, pokiaľ ide o vec ACCC/C/2008/32 týkajúcu sa dodržiavania dohovoru (Ú. v. EÚ L 186, 19.7.2017, s. 15).